Slivka trnková

Slivka trnková, alebo trnka obyčajná skrátene aj trnka (Prunus spinosa) je opadavý ker (alebo malý strom) z čeľade ružovité (Rosaceae).

Je rozšírená skoro po celej Európe, rastie aj na severe Afriky a v Malej Ázii. Je naturalizovaná na Novom Zélande, v Tasmánii a na východe Severnej Ameriky Rastie v nížinách a pahorkatinách, na svahoch a suchých pôdach, kde obľubuje vápenné pôdy a slnečné stanoviská. Je mrazuvzdorná a odolná voči suchu a mestskému prostrediu.

Tento opadavý ker dorastá do výšky 2 až 4 m. Má rozložitú a hustú korunu. Borka má černastú farbu. Konáre majú sivú farbu, sú hladké s hustými tŕňmi. Malé listy rastú po odkvitnutí, sú striedavé s listovou stopkou, eliptického tvaru s malými vrúbkami. Kvitne bielymi kvetmi od marca do apríla. Kvety majú priemer 1,5 cm a päť lupeňov. Kvety sú hermafrodické a opeľuje ich hmyz. Patrí medzi medonosné rastliny.

Trnka má malé kôstkovité plody fialovej farby so zelenou až žltou dužinou. Spočiatku trpké, po vysušení sú sladšie. Používajú sa na výrobu džemov, vín, destilátov alebo čajov. Používa sa aj v ľudovom liečiteľstve.

Referencie

Iné projekty 

Prunus
Najmenej ohrozené druhy
Liečivé rastliny
Ovocné kry